TUT-betoging: “Rassistiese dosente moet afgedank word”‘n Bus het op 9 September 2014 by TUT uitgebrand tydens studentebetogings oor NSFAS Foto aan Maroela Media verskaf “Ons kan nie terugsit en kyk hoe die toekoms van swart studente in die drein af loop weens arrogante visekanseliers en onbevoegde bestuurders nie,” het Mboniseni Dladla, president van die studenteraad, in ŉ verklaring gesê. “Die universiteit het versuim om gehoor te gee aan ŉ aantal kwessies wat ons tydens die betogings in Februarie reeds aan die lig gebring het.” Die studente eis ook dat die salarisse van TUT se uitvoerende bestuur hersien moet word en dat vervoer- en skoonmaakdienste nie verder uitgekontrakteer moet word nie. Die studente boikot glo ook klasse weens ŉ gebrek aan fondse in die nasionale finansiële hulpskema vir studente (NSFAS). Klasse by TUT is Dinsdag en Woensdag opgeskort weens die betogings. Willa de Ruyter, woordvoerder van TUT, het Dinsdag gesê die studente wat verantwoordelik is vir die betogings, se optrede is strydig met ŉ interdik wat die universiteit vroeër die jaar bekom het. Ruyter sê TUT het in Januarie klasse opgeskort en studente versoek om die koshuise te verlaat. Sy sê die interdik wat destyds bekom is, is steeds geldig. Dladla het Du Ruyter daarvan beskuldig dat sy ŉ leuenaar is en het gesê studente by die Pretoria-, Ga-Rankuwa-, Soshanguve- en Witbank-kampusse neem aan die betogings deel. “Die universiteit se woordvoerder het gelieg deur aan die media te sê dat dit slegs ŉ groep oproerige studente is.” Die studenteraad voer aan dit is De Ruyter se rol om “die waarheid te verbloem” en studente as “skollies” en “verloorders” uit te beeld. Yusuf Cassim, voorsitter van die DA Jeug, sê dit is duidelik dat die NFSAS studente in die steek laat. “Ons studente ly en hulle is desperaat. Dit is heeltemal onaanvaarbaar en ons eis dat die minister [van hoër onderwys] onmiddellik die probleem aanspreek,” het hy gesê. Lees ook: Klasse verder opgeskort by TUT weens betogings